Paterna llança una nova campanya per a fomentar la recollida selectiva i reciclatge d'oli domèstic
05/06/2025

# Paterna llança una nova campanya per a fomentar la recollida selectiva i reciclatge d'oli domèstic

[![Paterna llança una nova campanya per a fomentar la recollida selectiva i reciclatge d'oli domèstic](/images/ajuntament-paterna-default.jpg)](/images/ajuntament-paterna-default.jpg)

05.06.2025

Des de finals de maig i fins al 17 de juny, l'Ajuntament a través de l'empresa mixta Aigües de Paterna, ha posat en marxa esta campanya que recorrerà els diferents barris de la ciutat amb la finalitat de sensibilitzar a la població sobre els beneficis ambientals de la recollida selectiva de l'oli usat de cuina

Amb l'objectiu de sensibilitzar a la població sobre la importància de reciclar l'oli usat de cuina, l'Ajuntament, en col·laboració amb Aigües de Paterna, ha llançat una campanya informativa sobre la recollida selectiva d'oli domèstic en els diferents barris de la ciutat i el seu adequat depòsit en els 34 contenidors específics existents en la localitat.

Tal com ha assenyalat la Tinenta Alcalde de Foment i Gestió de la Ciutat, Mercedes Navarro, qui ha participat en el primer dia d'esta campanya, “cada litre arreplegat a Paterna és un pas més cap a l'economia circular que ens permet transformar eixe oli en biodièsel com a carburant ecològic i que en 2024 va evitar l'emissió a l'atmosfera de més de 20 tones de CO₂”.

Així mateix, Navarro ha reconegut “l'efectivitat d'intensificar este tipus de campanyes pel gran acolliment que tenen en els veïns i veïnes que cada any es mostren més compromesos amb estos gestos quotidians que ens permeten avançar i mantindre una ciutat més amigable i sostenible”.

“Un impacte positiu avalat amb les últimes dades del municipi de recollida d'oli, que en 2024 va arreplegar 16.773 litres d'oli, un 44% més que l'any anterior”, ha recordat la Tinenta Alcalde.

En este sentit, els paterners i paterneres podran participar de la campanya acostant-se fins a les diferents carpes habilitades en tot el terme municipal on se'ls entregaran tríptics informatius i embuts per a explicar-los com reciclar-ho correctament i depositar-ho en els respectius 34 contenidors específics per a això.

Des de finals de maig quan va arrancar la campanya, ja s'han visitat alguns barris com a Campament; la zona de l'Auditori Antonio Cabeza, en barri Centre, ahir en Lloma Llarga i hui ha tingut lloc a la Canyada.

A partir de les pròximes setmanes, està previst que la campanya continue amb el mateix horari de demà, en els diferents barris del municipi amb les següents ubicacions: l'11 de juny correspondrà al barri de Terramelar (c/ Alginet) i el 12 de juny es traslladarà fins a Mas del Rosari-La Coma (c/Silla).

Finalment, esta iniciativa de conscienciació que contribuïx a la lluita contra el canvi climàtic a Paterna finalitzarà el 17 de juny amb l'últim punt informatiu que s'instal·larà en el Mercat Municipal, situat en la Plaça del Poble.